B4-0622, 0663, 0713 και 0728/95

Ψήφισμα σχετικά με τις παραβιάσεις των ανθρωπίνων δικαιωμάτων στο Ιράν

Το Ευρωπαϊκό Κοινοβούλιο,

- λαμβάνοντας υπόψη τα παλαιότερα ψηφίσματά του σχετικά με τις παραβιάσεις των ανθρωπίνων δικαιωμάτων στο Ιράν και ιδιαίτερα αυτά που αφορούν την περίπτωση του Salman Rushdie, και τα ψηφίσματα που έχουν εγκρίνει τα Ηνωμένα Έθνη,

Α. επισημαίνοντας ότι η κατάσταση των ανθρωπίνων δικαιωμάτων στο Ιράν εξακολουθεί να επιδεινώνεται, όπως αποδεικνύουν συγκεκριμένα οι ανεξάρτητες έρευνες των ειδικευμένων οργάνων των Ηνωμένων Εθνών,

Β. επισημαίνοντας ότι, σύμφωνα με τα Ηνωμένα Έθνη, κατά τη διάρκεια των τελευταίων ετών περισσότερα από 100.000 άτομα εκτελέστηκαν στο Ιράν για πολιτικούς λόγους, ενώ άλλα στερήθηκαν την ελευθερία τους,

Γ. λαμβάνοντας υπόψη ότι τα βασανιστήρια και οι αυθαίρετες συλλήψεις αποτελούν γενικότερο φαινόμενο στο Ιράν, όπως αποδεικνύεται από την τελευταία προσωρινή έκθεση των Ηνωμένων Εθνών, στην οποία διαπιστώνεται επίσης μεγάλος αριθμός εξωδίκων εκτελέσεων στο Ιράν,

Δ. εκφράζοντας την βαθειά ανησυχία του για τις συνεχιζόμενες διακρίσεις και τις διώξεις των θρησκευτικών μειονοτήτων στο Ιράν,

Ε. εκφράζοντας τη βαθειά ανησυχία του για τις διακρίσεις εις βάρος των γυναικών στο Ιράν που καταδικάζονται σε απάνθρωπες ποινές για ασήμαντες παραβιάσεις του ηθικού κώδικα,

ΣΤ. εκφράζοντας την ανησυχία του για τη θέσπιση, εκ μέρους της Βουλής του Ιράν, νόμου που επιτρέπει στις «δυνάμεις της τάξης» - τα «εθελοντικά στρατιωτικά σώματα» - να ανοίγουν ανεμπόδιστα πυρ κατά των διαδηλωτών, πράγμα που συνέβη στην Τεχεράνη, στις 4 Απριλίου 1995, με αποτέλεσμα να υπάρξουν πολλοί νεκροί και τραυματίες,

Ζ. θορυβημένο από το γεγονός ότι το ιρανικό καθεστώς διατηρεί ειδικές στρατιωτικές δυνάμεις που χρησιμοποιεί για να απαλλαγεί από τους αντιφρονούντες στο εξωτερικό, όπως αποδεικνύουν οι επανειλημμένες περιπτώσεις δολοφονίας μελών του Εθνικού Συμβουλίου Αντίστασης σε πολλές ευρωπαϊκές και μη ευρωπαϊκές χώρες,

Η. εκφράζοντας τον αποτροπιασμό του για το γεγονός ότι η κρατική τρομοκρατία αποτελεί μέθοδο διακυβέρνησης στην Τεχεράνη,

Θ. λαμβάνοντας υπόψη ότι το ιρανικό καθεστώς έχει αρνηθεί έως τώρα να συνεργασθεί με τη διεθνή κοινότητα προκειμένου να αποκαλυφθούν οι αλλεπάλληλες παραβιάσεις των ανθρωπίνων δικαιωμάτων στο Ιράν, γεγονός που αποδεικνύει η άρνηση χορήγησης θεώρησης διαβατηρίου στον ειδικό απεσταλμένο των Ηνωμένων Εθνών στο Ιράν,

1. καταδικάζει απερίφραστα την ιρανική κυβέρνηση για τις μαζικές παραβιάσεις των ανθρωπίνων δικαιωμάτων που εξακολουθούν να συμβαίνουν στο Ιράν, και κυρίως για τις εξώδικες εκτελέσεις, τα βασανιστήρια, τους διωγμούς και τις δολοφονίες αντιφρονούντων στο εξωτερικό, καθώς και για την καταπίεση των γυναικών και των εθνοτικών και θρησκευτικών μειονοτήτων[semigr ]

2. καταδικάζει την καταστολή των αντικυβερνητικών διαδηλώσεων και υπενθυμίζει στο ιρανικό καθεστώς ότι ο σεβασμός των πολιτικών δικαιωμάτων - όπως αυτά έχουν καθορισθεί στις σχετικές Συμβάσεις των Ηνωμένων Εθνών - και η ελευθερία έκφρασης αποτελούν απαραίτητες προϋποθέσεις για τη σύσφιξη των σχέσεων μεταξύ ΕΕ και Ιράν[semigr ]

3. φρονεί ότι τα κράτη μέλη πρέπει να συνδέσουν τη σύναψη σχέσεων με το Ιράν με τον σεβασμό των ανθρωπίνων δικαιωμάτων και των δικαιωμάτων όλων των εθνοτικών και θρησκευτικών μειονοτήτων από τη χώρα αυτή, με τη διάλυση των ειδικών ιρανικών δυνάμεων των υπηρεσιών πληροφοριών που χρησιμοποιούνται κατά των αντιφρονούντων και με τη ρητή καταδίκη της τρομοκρατίας και της fatwa που έχει απαγγελθεί κατά του Salman Rushdie[semigr ]

4. υπενθυμίζει ότι το Ιράν έχει προσυπογράψει τη Διεθνή Σύμβαση για τα Αστικά και τα Πολιτικά Δικαιώματα και το καλεί να εφαρμόσει τη Σύμβαση αυτή στο σύνολό της, να καταργήσει την ποινή του θανάτου και να αποφεύγει κάθε μορφή απάνθρωπης και ωμής μεταχείρισης των φυλακισμένων και των αντιφρονούντων[semigr ]

5. ζητεί την αποφυλάκιση των πολιτικών κρατουμένων, την εγγύηση για τη διεξαγωγή δικών σύμφωνα με τους κανόνες του δικαίου και τον τερματισμό των διώξεων, χωρίς να έχει προηγηθεί δίκη, στο εξωτερικό[semigr ]

6. καλεί επίμονα την κυβέρνηση της Τεχεράνης να αναλάβει όλες τις απαραίτητες ενέργειες προκειμένου να διασφαλίσει την πραγματική ελευθερία πληροφόρησης και Τύπου, και συντάσσεται, επ'ευκαιρία, με το πρόσφατο αίτημα 134 συγγραφέων και δημοσιογράφων, με το οποίο ζητείται η άμεση αποφυλάκιση όλων των δημοσιογράφων και των ανθρώπων του πνεύματος που έχουν φυλακισθεί λόγω του επαγγέλματός τους[semigr ]

7. εκφράζει την απογοήτευσή του για το γεγονός ότι ο ειδικός απεσταλμένος των Ηνωμένων Εθνών για το Ιράν δεν μπόρεσε να έχει πρόσβαση στη χώρα αυτή για να ελέγξει την κατάσταση των ανθρωπίνων δικαιωμάτων, και καλεί, ως εκ τούτου, την ιρανική κυβέρνηση να του χορηγήσει άδεια εισόδου[semigr ]

8. επιβεβαιώνει την αλληλεγγύη του προς τον συγγραφέα Salman Rushdie και καταδικάζει τις δηλώσεις του Προέδρου Rafsanjani που αναφέρθηκε πρόσφατα και για μία ακόμη φορά στον «αμετάκλητο χαρακτήρα» της fatwa κατά του Rushdie[semigr ]

9. υποστηρίζει την πρωτοβουλία του Γάλλου Υπουργού Εξωτερικών για την άσκηση πίεσης στο Ιράν προκειμένου να παρασχεθούν εγγυήσεις για την ασφάλεια του Salman Rushdie σε όλα τα κράτη μέλη και καλεί το Συμβούλιο να αποφασίσει, στην προσεχή του συνεδρίαση, την επέκταση της εγγύησης αυτής σ' ολόκληρη την Ευρωπαϊκή Ένωση[semigr ]

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την κυβέρνηση του Ιράν, το Εθνικό Συμβούλιο της Ιρανικής Αντίστασης, τις κυβερνήσεις των κρατών μελών και στον Γενικό Γραμματέα των Ηνωμένων Εθνών.